Forslag til Rådets afgørelse om Fællesskabets garanti til Den Europæiske Investeringsbank mod tab i forbindelse med lån til projekter af fælles interesse i latinamerikanske og asiatiske lande, med hvilke Fællesskabet har indgået samarbejdsaftaler (Argentina, Bolivia, Brasilien, Chile, Colombia, Costa Rica, Ecuador, El Salvador, Guatemala, Honduras, Mexico, Nicaragua, Panama, Paraguay, Peru, Uruguay og Venezuela; Bangladesh, Brunei, Filippinerne, Indien, Indonesien, Kina, Macao, Malaysia, Pakistan, Singapore, Sri Lanka, Thailand og Vietnam) (97/C 98/06) KOM(95) 742 endelig udg. - 96/0015(CNS)

(Forelagt af Kommissionen den 12. januar 1996)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

Rådet traf den 13. og 14. maj 1991 på grundlag af en meddelelse fra Kommissionen beslutning om en begrænset udvidelse af Den Europæiske Investeringsbanks (EIB) transaktioner i de tredjelande, med hvilke Fællesskabet har indgået samarbejdsaftaler;

Rådet bekræftede den 8. juli 1991 disse retningslinjer;

Rådet traf den 19. maj 1992 beslutning om retningslinjerne for EIB's lån i de tredjelande, med hvilke Fællesskabet har indgået samarbejdsaftaler;

EIB er i henhold til Rådets afgørelse 93/115/EØF (1) ved at afslutte det første treårige låneprogram for disse lande med opmuntrende resultater ifølge Bankens rapport om denne første fase;

i henhold til afgørelse 93/115/EØF bør dette program forlænges;

på topmødet på Korfu i juni 1994 og i Essen i december 1994 bekræftede Det Europæiske Råd viljen til at styrke samarbejdet med landene i Asien og ønsket om at etablere et nyt og udvidet partnerskab mellem Det Europæiske Fællesskab og de latinamerikanske lande;

Rådet og Kommissionen undertegnede en højtidelig fælles erklæring med Mercosur-landene (2) den 22. december 1994 og med Mexico den 2. maj 1995, i hvilke parterne udtrykte ønske om at styrke deres forbindelser, forpligte sig til at indlede forhandlinger om nye aftaler og fremhæve deres interesse i en fortsættelse og styrkelse af EIB's virksomhed i regionen; den 12. juni 1995 gav Rådet Kommissionen mandat til at føre forhandlinger om en interregional rammeaftale om økonomisk og handelsmæssigt samarbejde med Mercosur;

Det Europæiske Fællesskab og Vietnam undertegnede den 17. juli 1995 en samarbejdsaftale;

Rådet opfordrer Banken til, at den fortsætter sine transaktioner til støtte for investeringsprojekter af fælles interesse i de pågældende tredjelande, og yder den i dette øjemed den i denne afgørelse fastsatte garanti;

denne garanti er underkastet de betingelser, der er fastsat i Rådets forordning (EF, Euratom) nr. 2728/94 af 31. oktober 1994 om oprettelse af en garantifond for aktioner i forhold til tredjelande (3);

Banken og Kommissionen vil vedtage procedurer for ydelse af garantien;

traktaten indeholder ikke anden hjemmel til vedtagelse af denne afgørelse end artikel 235 -

TRUFFET FØLGENDE AFGØRELSE:

Artikel 1

Fællesskabet yder Den Europæiske Investeringsbank en garanti på 100 % i overensstemmelse med bestemmelserne i artikel 4 i tilfælde, hvor Banken ikke modtager forfaldne betalinger på lån, som den har ydet i overensstemmelse med sine sædvanlige kriterier til projekter af fælles interesse i de tredjelande, Fællesskabet har indgået samarbejdsaftaler med.

Garantien begrænses til et samlet lån på 410 mio. ECU for en periode på et år fra det tidspunkt, denne afgørelse får virkning. Hvis de lån, Banken har ydet, ved denne periodes udløb ikke når op på ovennævnte samlede beløb, forlænges etårsperioden automatisk med seks måneder.

De lande, der omfattes af denne afgørelse, er følgende: Argentina, Bolivia, Brasilien, Chile, Colombia, Costa Rica, Ecuador, El Salvador, Guatemala, Honduras, Mexico, Nicaragua, Panama, Paraguay, Peru, Uruguay og Venezuela; Bangladesh, Brunei, Filippinerne, Indien, Indonesien, Kina, Macao, Malaysia, Pakistan, Singapore, Sri Lanka, Thailand og Vietnam.

Artikel 2

Kommissionen underretter Europa-Parlamentet og Rådet hvert halve år om situationen vedrørende de undertegnede lån. Banken fremsender i dette øjemed regelmæssigt de relevante oplysninger til Kommissionen.

Artikel 3

Ved udgangen af låneperioden orienterer Kommissionen hvert år Europa-Parlamentet og Rådet om lånetransaktionerne og fremsætter samtidig en vurdering af transaktionerne under ordningen og af samarbejdet mellem de finansielle institutioner, der opererer i det pågældende område.

Artikel 4

Banken og Kommissionen fastsætter de nærmere bestemmelser for anvendelsen af denne afgørelse.

Artikel 5

Denne afgørelse får virkning på dagen for offentliggørelsen i De Europæiske Fællesskabers Tidende.

(1) EFT nr. L 45 af 23. 2. 1993, s. 27.

(2) EFT nr. C 377 af 31. 12. 1994.

(3) EFT nr. L 293 af 12. 11. 1994, s. 1.